Germiston-gesinsmoord: 'God weet wie Hy kan beproef en wie nie' | Maroela Media
Johan Brody as Kersfeesvader by die gesin se laaste Kersfees saam. Foto: Facebook.
"God het 'n beter plan vir jou. Hy weet wie Hy kan beproef en wie nie. Hy weet ons sal weer opstaan." Dít was die laaste woorde wat 'n vriendin van Tanya Brody aan haar gesê het voordat Tanya Dinsdag saam met haar broer en suster deur hul pa doodgeskiet is.
Die vriendin van Tanya, wat op voorwaarde van anonimiteit met Maroela Media gesels het, het gesê sy en Tanya het mekaar Vrydag nog gesien en gesels. "Sy het altyd 'n glimlag op haar gesig gehad. Jy sou nooit sê iets vreeslik is fout nie. Hulle het maar deur 'n moeilike tyd gegaan, maar sy het nooit régtig daaroor uitgebrei nie."
Maroela Media het vroeër berig die voorval het omstreeks 03:30 in Elspark in Germiston plaasgevind. Johan Brody (64) het sy twee dogters, Tanya (37), Annemarie "Ounooi" (35), en seun, Dawid (38), doodgeskiet voordat hy die vuurwapen op homself gedraai het.
Volgens die vriendin het Tanya 'n sakeonderneming bedryf deur kartondose onder meer by die plaaslike Spar en apteek te gaan oplaai om te herwin. "Dit was vir haar 'n ekstra inkomstetjie."
Sy het bevestig dat Tanya, Annemarie en Dawid by hul pa gewoon het. "Ek weet Tanya was in 'n stadium uit die huis, maar toe is sy weer terug."
Sover haar kennis strek was daar nie eggenote of vriende wat by die dogters in die huis gewoon het nie.
Lettie, die kinders se ma en Johan se vrou, is verlede jaar ná 'n onverwagse siekte dood.
Tanya se vriendin vertel die voorval het skokgolwe deur die gemeenskap gestuur. "Niemand het dit verwag nie. Ek kan nie dink my laaste woorde Vrydag aan haar was nog: 'God het 'n plan vir jou' en toe gebeur dit nie. Niemand sal seker weet of dít die plan was wat God gehad het of nie…."
Tanya en haar pa. Foto: Facebook.
Intussen stroom huldeblyke en boodskappe waarin mense hul skok uitspreek op sosiale media in. Een Facebook-gebruiker skryf onderaan Brody se laaste plasing Maandag: "Ek kan dit nog nie glo nie, wat 'n massiewe groot skok. My hart is bitter seer. Johan, Dawid, Tanya en Ounooi … Mag jul sag by Jesus rus" [sic].
'n Ander skryf: "Sjoe Johan, wat jy nie moes deurgaan die afgelope tyd om so 'n desperate daad te moes pleeg nie. Soms is daar nie antwoorde nie. Magteloos moes jy gewees het. Ai, so vreeslik om al jou kinders ook saam te moes vat."
Kapt. Lesetja Mathobela, woordvoerder van die polisie, het gesê die polisie ondersoek drie sake van moord en een van selfmoord.
Volgens hom is Tanya en Annemarie in hul slaap in die slaapkamer doodgeskiet, Dawid in die gang, en Johan se liggaam is buite die slaapkamers aangetref.
"Die motief vir die moorde is in dié stadium nog onbekend en ons ondersoek die voorval," het Mathobela gesê.
Dié skokvoorval is voorafgegaan deur 'n onheilspellende boodskap wat Brody Maandag op sy Facebook-profiel geplaas het: "Here, hou asseblief vanaand my hand styf vas…."
God beproef niemand nie!!
So hartseer en onnodig.
Ek oordeel niemand nie, ek wil net weet hoe sit drie volwasse kinders stil terwyl hulle bejaarde pa hulle doodskiet? Net 'n praktiese reëling wat ek nie verstaan nie. Oor sy of hulle omstandighede kan ek niks sê nie aangesien dit met BAIE mense daarbuite swaar gaan, en mense raak moedeloos en magteloos. My simpatie gaan uit na die familie en vriende van die afgestorwenes. RIV.
die plek vir wie die man gewerk het is in die proses om gelikwideer te word, op sy ouderdom gaan hy nie werk kry om vir hom en sy kinders te sorg nie, hy het moontlik gevoel sy rug is teen die muur met geen uitkoms vir die toekoms. almal trek swaar, dit is moeilik om n ander gesin te help dra, my innige simpatie aan die familie
Armoede is die antwoord.Jy verval in n swart donker gat .Daar is net nie meer n iutkoms nie.My lewens maat het sy werk een en n half jaar trug verloor.En soo het ons stadig ma seker heelemal agteruit gegaan tot ons niks meer besit nie .Hy is soo depresief en teneer gedruk .Hy wil elke dag sy lewe neem want daar is net nie n iutkom kans nie Ek wag elke dag vir oproep.Die lewe is hard .En mense het net nie meer simpatie ,liefde en omgee vir mekaar nie.